తగ్గిన వ్యవసాయోత్పత్తుల ఎగుమతి
- మంత్రి నిర్మలా సీతారామన్‌
న్యూఢిల్లీ: భారత వ్యవసాయోత్పత్తుల ఎగుమతులు గత ఆర్ధిక సంవత్సరంలో (2016-17లో) 33.87 బిలియన్‌ డాలర్లకు పడిపోయాయని కేంద్ర వెల్లడించింది. కేంద్ర వాణిజ్య శాఖ మంత్రి నిర్మలా సీతారామన్‌ స్వయంగా ఈ విషయం తెలిపారు. 2013-14లో ఈ రంగం ఎగుమతులు 43.23 బిలియన్‌ డాలర్లగా నమోదయ్యాయని బుధవారం మంత్రి రాజ్యసభకు లిఖితపూర్వకంగా తెలిపారు. అంతర్జాతీయ మార్కెట్లో వ్యవసాయోత్పత్తుల ధరలు పడిపోవడం ఈ రంగం ఎగుమతులపై ప్రభావం చూపాయన్నారు. దీంతో భారత ఉత్పత్తులు ప్రపంచ మార్కెట్లో పోటీ పడలేకపోయాయని పేర్కొన్నారు. కాగా 2016-17లో సముద్ర ఉత్పత్తులతో కలుపుకుని వ్యవసాయోత్పత్తుల దిగుమతులు 25.09 బిలియన్‌ డాలర్లకు పెరిగాయని మంత్రి వెల్లడించారు. 2013-14లో 15.03 బిలియన్‌ డాలర్ల దిగుమతులు నమోదైనట్టుగా తెలిపారు. ఈ రంగం ఎగుమతులు, దిగుమతులు వివిధ పరిణామాలపై ఆధారపడి ఉంటాయన్నారు. లభ్యత, అంతర్జాతీయ, జాతీయ స్థాయిలో డిమాండ్‌, సరఫరా, పరిస్థితులు, నాణ్యత పరమైన అంశాలు ప్రభావితం చేస్తాయన్నారు. ముఖ్యంగా భారత్‌ వంట నూనెలు, పప్పుల కొరతను ఎదుర్కొంటుందన్నారు. క్రితం మూడేండ్ల నుంచి దేశం మొత్తం ఎగుమతుల్లో వ్యవసాయోత్పత్తుల వాటా క్రమంగా తగ్గుతూ వస్తోందని మంత్రి మరో ప్రశ్నకు సమాధానంగా చెప్పారు. 2016-17 దేశ మొత్తం ఎగుమతుల్లో 12.26 శాతం, 2014-15లో 12.59 శాతం చొప్పున తగ్గుదల చోటు చేసుకుందన్నారు.
మీ స్నేహితులకు రికమెండ్ చెయ్యండి